## La Generalitat destaca el paper estratègic de la seguretat industrial per al progrés empresarial de la Comunitat Valenciana

*** El director general d’Indústria assegura que la seguretat industrial és un avantatge i un factor decisiu per a la competitivitat de les empreses
* El Pla Simplifica, noves ferramentes digitals i accions de divulgació reforcen el compromís del Consell amb un sector empresarial més segur**

El director general d’Indústria, Julio Delgado, ha subratllat la importància de la seguretat industrial com a element clau per al progrés empresarial de la Comunitat Valenciana, durant la inauguració de la segona edició de la Convenció de Seguretat Industrial organitzada per l’EGM Juan Carlos I, l’Ajuntament d’Almussafes i l’Associació d’Empresaris de la Ribera Baixa, APPI.

En la seua intervenció ha assegurat que la seguretat industrial “ja no és només una obligació normativa ni un aspecte merament tècnic, sinó una estratègia essencial i un factor decisiu per a la reputació, la productivitat i la confiança empresarial”.

“La millor manera que el nostre sector empresarial guanye en competitivitat és ser segurs industrialment, perquè invertir en seguretat ja no és un cost, és un avantatge estratègic per a les nostres empreses”, ha assenyalat.

En este sentit, ha destacat el compromís ferm del Consell amb un teixit industrial modern, competitiu i també segur, i ha fet referència a diferents iniciatives posades en marxa per la Conselleria d’Innovació, Indústria, Comerç i Turisme per a impulsar la seguretat industrial.

Entre estes iniciatives es troba el desenrotllament de noves bases de dades orientades a disposar d’un catàleg complet d’establiments industrials, les seues instal·lacions i les corresponents inspeccions periòdiques.

“Este instrument -ha continuat- permetrà comptar amb una referència precisa i actualitzada sobre l’activitat industrial en la Comunitat Valenciana i servirà, a més, per a focalitzar les actuacions de seguretat industrial en els pròxims anys”.

Una altra acció destacada és la millora contínua del portal Indústria, que facilita un accés més intuïtiu i útil a la informació i als tràmits, i incorpora ferramentes innovadores com la guia ‘Les meues dades al dia’ i el visor cartogràfic d’establiments sotmesos a la normativa d’accidents greus.

I tot això es complementa amb actuacions de promoció i divulgació en el marc de la línia de promoció de la seguretat industrial entre la Direcció General d’Indústria amb les associacions empresarials Femeval, Fempa, COIICV, Cogiticova i Aseival, que busquen reforçar la cultura de la seguretat entre empreses i ciutadania.

**Pla Simplifica**

De la mateixa manera, Delgado ha valorat els avanços del Pla Simplifica de la Generalitat, que ha reduït els tràmits administratius i està permetent a les empreses realitzar gran part dels procediments de manera automàtica o mitjançant autoservici, i obtindre així la inscripció de la seua instal·lació de manera immediata.

Fecha: 20/11/2025